[{"text_idx": "#000000", "text": "Amikumu ig\u0302os pli malferma al siaj amikoj"}, {"text_idx": "#000001", "text": "La pos\u0302telefona servo Amikumu jam havas pli ol 20 000 membrojn, el kiuj du trionoj estas esperantistoj. Sep uzantoj asertas, ke ili parolas tokiponon denaske. Dum la IJK Amikumu lanc\u0302is novan kampanjon por varbi orajn membrojn. La celo estas reprogrami la tutan sistemon por plibonigi la servon, rakontas Chuck Smith."}, {"text_idx": "#000003", "text": "Amikumu estas pos\u0302telefona apo, kiu helpas uzantojn trovi proksimajn samlingvanojn kaj interrilati kun ili. La servo estis lanc\u0302ita en 2017 kaj nun havas pli ol 20 000 membrojn, el kiuj du trionoj estas esperantistoj."}, {"text_idx": "#000004", "text": "Dum la j\u0302usa IJK Amikumu lanc\u0302is kampanjon por varbi novajn orajn membrojn kaj tiel financi reprogramadon de la tuta sistemo. La nova versio havos plene malferman kodon, rakontas Chuck Smith, la c\u0302efa teknika oficisto de Amikumu."}, {"text_idx": "#000008", "text": "\u2013 La oraj membroj neniam spertos reklamon. Ili povos private uzi la apon dum ili restas nevideblaj al aliaj. Ili povas anticipe plani vojag\u0302ojn kaj amikig\u0302i kun alilandanoj per nia virtuala teleporta funkcio ien ajn en la mondo. Ili estas elstare videblaj en la listo pro ora fono, kaj estonte ili povos als\u0302uti multajn profilbildojn. Sed c\u0302efe ili scios, ke ilia kontribuo fortigas la komunumon kaj plufunkciigas niajn servilojn."}, {"text_idx": "#000009", "text": "Parto de la intervjuo estis farita per la mesag\u0302ilo de Amikumu."}, {"text_idx": "#000011", "text": "\u2013 Mi ne povas malkas\u0302i kiom da oraj membroj ni havas nun, sed ni celas havi 500 pliajn orajn membrojn dum la kampanjo en au\u0306gusto. Normale kostas 30 eu\u0306rojn jare por esti ora membro, sed dum la kampanjo oni povas alig\u0302i kun dekprocenta rabato, do 27\u20ac jare, se oni faras tion en la retpag\u0302o de la kampanjo. Krome, ni malfermas maloftan eblon: ac\u0302eti dumvivan oran membrecon kontrau\u0306 149 eu\u0306roj. Tio eblos nur g\u0302is la fino de au\u0306gusto."}, {"text_idx": "#000012", "text": "\u2013 La komunumo dau\u0306re kreskas. Dum la pasinta semajno ni akiris pli malpli dek novajn membrojn c\u0302iutage. Entute ni havas pli ol 20 000 membrojn nun. El ili du trionoj estas esperantistoj."}, {"text_idx": "#000013", "text": "\u2013 Cetere eblas vidi kiom da membroj parolas kiujn ligvojn, kaj je kiu nivelo, en nia statistiko. Tamen kompreneble estas neniu ekzameno, kaj mi forte dubas, ke sep Amikumanoj efektive parolas Tokiponon denaske! Sed estas ja interese, ke Tokipono estas la sola alia lingvokomunumo en kiu Amikumu vere furoris. Kaj mi ja permesas, ke Sonja Lang estu denaska parolanto de Tokipono, c\u0302ar s\u0302i ja naskis la lingvon!"}, {"text_idx": "#000014", "text": "Kiom el la membroj aktive uzas la apon?"}, {"text_idx": "#000015", "text": "\u2013 Pli ol 2 000 membroj uzis la apon iam dum la pasinta monato. Do proksimume dek procentoj nun estas aktivaj, sed ni nuntempe ankau\u0306 tute refaros kaj stabiligos la mesag\u0302ilon kaj mi kredas, ke tio helpos aktivigi pli da nia membraro."}, {"text_idx": "#000016", "text": "Kiel vi volas plibonigi la mesag\u0302ilon? Kiam mi provas g\u0302in, mi rimarkas ekzemple, ke g\u0302i montras la horon en stranga maniero."}, {"text_idx": "#000017", "text": "\u2013 Jes, g\u0302uste tiaj\u0302oj g\u0302enegas nin, kaj ni decidis nun programi tute novan mesag\u0302ilon anstatau\u0306 dependi je eksterulo por tio. Krome ni s\u0302atus havi ekzemple grupojn por eventoj, kaj per propra sistemo tio estus pli facila."}, {"text_idx": "#000018", "text": "C\u0302u oni pripensas ian ligon kun Eventa servo?"}, {"text_idx": "#000019", "text": "\u2013 Ankorau\u0306 ne, sed indas pripensi! Kaj oni proponis iel konekti Amikumu al Telegramo. Nun tiaj aferoj povus ebli, kiam la sistemo estos malferma. Ni en la teamo devas aprobi kodos\u0302ang\u0302ojn, sed ni bonvenigas kunlaborantojn!"}, {"text_idx": "#000020", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000023", "text": "Chuck Smith: \u201cTio utilas ekzemple, ke c\u0302iuj ankau\u0306 povus vidi kiujn informojn ni kolektas, por esti travidebla kiel firmao\u201d. Ankau\u0306 Chuck Smith: \u201cMi ne povas malkas\u0302i kiom da oraj membroj ni havas nun\u201d"}, {"text_idx": "#000024", "text": "Unu situacio temas pri personaj datumoj; la firmao havas juran devigon klarigi al uzantoj, kion g\u0302i kolektas kaj kiel g\u0302i uzas ilin. La alia temas pri komercaj datumoj rilate la firmaon mem. Ne temas pri la sama afero."}, {"text_idx": "#000025", "text": "Mi scias ke temas pri malsamaj aferoj. Sed se Amikumu ne diras kiom da oraj membroj g\u0302i havas, g\u0302i certe ne estas \u201ctravidebla firmao\u201d. Se iu firmao plenumas la jurajn devojn, g\u0302i ne ig\u0302as per tio au\u0306tomate \u201ctravidebla\u201d, travidebleco estas iu aldona valoro."}, {"text_idx": "#000026", "text": "Por normalulo malfacilas kompreni, kial la entuta membronombro ne estas komerca sekreto sed la nombro da oraj membroj jes. Ankau\u0306 mi tre surprizig\u0302is, kiam post la tuta (salutinda) babilado pri malfermeco, travidebleco ktp. mi venis al la frazo \u201cMi ne povas malkas\u0302i kiom da oraj membroj ni havas nun\u201d. Mi devis relegi la frazon por certig\u0302i pri nemislego: \u201cC\u0302io publika, ec\u0302 la kodo... kaj oni kas\u0302as tiun bazan informon, kiu krome ne s\u0302ajnas havi apartan gravon?\u201d, mi pensis."}, {"text_idx": "#000027", "text": "La sola kialo venanta al mia kapo pri la kas\u0302o (malgrau\u0306 senproblema malkas\u0302o de la tuta membronombro!) estas, ke la nombro da oraj membroj tiom ridinde malaltas (5? 10?...), ke oni timas publikigi g\u0302in kaj tiel malkurag\u0302igi aliajn ormembrig\u0302i (\u201cSe estas tiom malmulte da oraj membroj, vers\u0302ajne ne indas au\u0306 necesas\u201d). Kompreneble mia penso povas esti komplete erara, sed sekretismo ne helpas klarigi la situacion."}, {"text_idx": "#000028", "text": "Mi ne povas ne mencii Amazon: en la komenco Amazon permesis nur pozitivajn komentojn kaj recenzojn de legantoj pri la ac\u0302etitaj varoj, timante ke negativaj\u0302oj malemigos ac\u0302etontojn kaj malaltigos la vendojn. G\u0302is en iu momento iu havis la (lau\u0306 mi genian) ideon akcepti C\u0302IAJN komentojn kaj recenzojn, do ankau\u0306 negativajn. Vendoj ne falis, ec\u0302 male. La logiko estas simpla: se vi legas nur pozitivajn komentojn pri io, vi malfidas, au\u0306 simple ne povas certi pri la kvalito de la varo, c\u0302ar ja parolas nur tiuj kun bonaj spertoj. Vi do ne povas scii, c\u0302u la varo vere indas, kaj ne ac\u0302etas. Se vi legas kaj pozitivajn kaj negativajn komentojn, vi povas fari al vi multe pli bonan bildon, kaj eble vi ec\u0302 ac\u0302etos la varon. Resume: sciigi pri la pozitivaj kaj negativaj flankoj kutime estas sag\u0302a komerca strategio. Prisilenti kaj sekretumi kutime ne."}, {"text_idx": "#000029", "text": "\u2013 La sola kialo venanta al mia kapo pri la kas\u0302o ... estas, ke la nombro da oraj membroj tiom ridinde malaltas ... ke oni timas publikigi g\u0302in kaj tiel malkurag\u0302igi aliajn ormembrig\u0302i"}, {"text_idx": "#000030", "text": "Ankau\u0306 al mi venis la penso, ke malaltan ciferon oni uzus por bati, kritiki pri malsukceso ktp, kaj altan por rikane aserti, ke la fondintoj farig\u0302is ric\u0302uloj, kiuj per la nova kampanjo serc\u0302as alproprigi al si pli da mono, ktp. Neniu tia reago surprizus min, same kiel eventuala sciigo, ke preskau\u0306 c\u0302iu uzanto uzas la aplikaj\u0302on senpage, au\u0306 ke oni asertas, ke \u201ccerte ne estas travidebla\u201d firmao, kiu disponebligos al la publiko sian kodon."}, {"text_idx": "#000033", "text": "Mi ne konas ec\u0302 UNU alian firmaon, kiu havas socian malkovran apon simile al Amikumu, kiu donas tiun statistikon publike. Tio simple donus tro da informoj al konkurencoj..."}, {"text_idx": "#000034", "text": "Estas sufic\u0302e facile diveni la proksiman nombron da oraj membroj, c\u0302ar la oraj membroj klare videblas en la videbla listo en la apo. En mia regiono estas 10 oraj membroj inter la 100 plej proksimaj membroj. Tiu listo ja montras nur la aktivajn membrojn, kaj mi supozas ke oraj membroj estas pli aktivaj ol maloraj."}, {"text_idx": "#000035", "text": "Chuck jam menciis ke 10 elcentoj de la membroj estas aktivaj \u2013 sekve kiel unua supozo, mi konjektus ke estas iom pli ol 200 oraj membroj \u2014 sed certe malpli ol 2000. Estus interese scii la elcentaj\u0302on en aliaj regionoj. (Simpli rigardu viajn 100 plej proksimajn uzantojn kaj nombru la orajn membrojn.)"}, {"text_idx": "#000036", "text": "Estas interesa demando c\u0302u estas dece \u201ckas\u0302i\u201d la nombron de oraj membroj. Kiel multaj jam diris, Amikumu estas privata kompanio. Aliflanke, c\u0302u ne la \u201cinvestantoj\u201d ne rajtas scii?"}, {"text_idx": "#000037", "text": "G\u0302uste la saman ideon mi havis hierau\u0306 kaj do nombris, kiom da oraj membroj aperas inter miaj 100 proksimuloj. Temis pri 12, do nombro tre proksima al via 10. Surbaze de c\u0302i tiu (agnoskende, ne tre larg\u0302abaza) esploro ni povas konkludi, ke inter 10%-12% estas oraj membroj. Se Amikumu havas 20 000 membrojn, tio signifas, ke 2000-2400 estas oraj."}, {"text_idx": "#000038", "text": "Mi ne certas, c\u0302u oni povas tute konsenti kun via konkludo (\u201c20 000 membroj, 10% estas aktivaj, t.e. 2000 membroj aktivaj. C\u0302ar oraj membroj estas 10% de tio, do estas 200 oraj membroj\u201d). Sendube oraj membroj estas pli aktivaj (ili havas pli da kialoj) sed tio ne nepre implicas ion pri la entuta membronombro kaj la procentaj\u0302o de oraj membroj. Mi emas konsideri, ke via kaj mia nombro (10%-12%) respegulas sufic\u0302e fidele la nombron da oraj membroj, do 2000 oraj membroj s\u0302ajnas kredinda."}, {"text_idx": "#000039", "text": "Au\u0306 eble ni komplete eraras, sed divenoj kaj supozoj manke de konkretaj informoj ja kutime havas tiun damnan eraremon."}, {"text_idx": "#000041", "text": "Krome, mi pensas ke vi kaj mi nur povas konkludi la jenon\n\u2013 10%-12% el la aktivaj uzantoj estas aktivaj oraj membroj.\n\u2013 t.e. Estas 200-240 aktivaj oraj membroj."}, {"text_idx": "#000042", "text": "Mi supozas, ke oraj membroj estas la entuziasmaj membroj kaj sekve g\u0302enerale pli aktivaj. Tial mi asertis ke \u201ccerte estas MALPLI\u201d ol 2000 oraj membroj entute. Mi kredus 250 au\u0306 500 sed ne 2000."}, {"text_idx": "#000046", "text": "Kiam mi rigardas kelkajn el la profiloj de miaj 100 proksimuloj, mi konstatas, ke ili ne estas c\u0302iuj \u201caktivaj\u201d (aktiva = uzis la apon en la pasinta monato). Inter tiuj 100 proksimuloj mi trovas multajn neuzintajn la apon de monatoj, malgrau\u0306 kio ili tamen aperas en mia listo \u2013 simple c\u0302ar ili estas (estis) proksimaj. De kio mi konkludas, ke la oraj membroj estas c\u0302. 10% el C\u0302IUJ membroj, ne nur el la aktivaj."}, {"text_idx": "#000047", "text": "Sed eble c\u0302i c\u0302iuj pensoj, kalkuloj, supozoj ktp. estas plene eraraj."}, {"text_idx": "#000048", "text": "> Kiam mi rigardas kelkajn el la profiloj de miaj 100 proksimuloj, mi konstatas, ke ili ne estas c\u0302iuj \u201caktivaj\u201d (aktiva = uzis la apon en la pasinta monato)"}, {"text_idx": "#000049", "text": "Tre bona punkto \u2013 sed kiel \u201cunua supozo\u201d tiu detalo ne tiom gravas. Fakte, g\u0302i iomete plifortigas mian konkludon. Miaj 10 oraj uzantoj estas rimarkeble pli aktivaj ol la aliaj. Krome, mi kontrolis parton de miaj 100 uzantoj kaj provizore konkludas ke 90% da ili estas \u201caktivaj\u201d en la disuktata senco. Konklude, tio iomete plialtigas mian takson pri la proporcio de aktivaj oraj membroj inter la 2000 aktivaj membroj, sed cetere g\u0302i plialtigas mian certecon, ke trovig\u0302as malmultaj oraj membroj inter la 18 000 neaktivaj membroj."}, {"text_idx": "#000050", "text": "Jes, certe ni povus erari, sed mi parolas pri \u201cunua supozo.\u201d Kaj mi certas ke mia \u201cunua supozo\u201d ke temas pri \u201calmenau\u0306 200 kaj maksimume 2000 \u2013 kaj pli proksima al 200\u201d estas pli proksima al la vero ol \u201cridinde malalta 5? 10?\u201d, kion mi legis aliloke en tiu diskuto."}, {"text_idx": "#000051", "text": "Mi trairis mian proksimulan liston por konstati, kiom da homoj ne estas aktivaj (t.e. ne uzis la apon en kvar semajnoj au\u0306 pli). Kaj la rezultoj surprizas."}, {"text_idx": "#000052", "text": "Mi trairis la proksimulan liston por du lingvoj: Esperanto kaj la germana. Jen:"}, {"text_idx": "#000053", "text": "El tiuj aktivaj multaj ne uzis la apon dum 2-3 semajnoj, sed lau\u0306 la difino de la kreinto (aktiva = uzinta la apon en la lasta monato) ili estas plene aktivaj."}, {"text_idx": "#000054", "text": "El c\u0302i tiu detala esploro mi povus konkludi, ke preskau\u0306 c\u0302iuj Amikumu-anoj estas aktivaj (leg\u0302ere varias lau\u0306 lingvo inter 93% kaj 96%), kio evidente malg\u0302ustas, c\u0302ar lau\u0306 aserto de la kreinto mem aktivaj anoj estas nur 10%."}, {"text_idx": "#000055", "text": "Kio konkludeblas el c\u0302i c\u0302io?\n1: mi trovig\u0302as en regiono (meza Eu\u0306ropo), kie la aktivemo de la Amikumu-anoj estas ekstrema, kaj do tiu aktivemo devas esti malekstrema en aliaj mondopartoj por kompensi kaj tiel malaltigi la ciferon g\u0302is la 10%-a aktivemo agnoskita de la kreinto.\n2: c\u0302iaj eblaj konkludoj surbaze de tiaj partaj esploroj estas nura rubo, kiun ne eblas fidi manke de konkretaj kaj oficialaj ciferoj."}, {"text_idx": "#000056", "text": "Mi pli tendencas al la dua konkludo."}, {"text_idx": "#000057", "text": "3: Estas fakte tre katigorioj de aktiveco:"}, {"text_idx": "#000058", "text": "\u2013 Ene de la pasintaj du semajnoj\n\u2013 Ene de la pasintaj monato / kelkaj semajnoj."}, {"text_idx": "#000059", "text": "Mi kredas ke la respondo estas 3. Mi ne kredas ke cxiuj uzantoj trovigxas en la \u201cplej proksima\u201d listo."}, {"text_idx": "#000061", "text": "Oni povas donaci oran membrecon al alia membro! Simple donacu per la reta formularo de la kampanjo kaj poste sendu retpos\u0302ton al kaj mi persone aldonos la oran membrecon lau\u0306dezire."}, {"text_idx": "#000062", "text": "Vi povas ekz-e donaci al mi sag\u0302telefonon, per kiu mi povas instali la Amikumusoftvaron."}, {"text_idx": "#000064", "text": "La afero ankorau\u0306 ne estas klara al mi. Amikumu bezonas monon por esti \u201cstabila\u201d kaj g\u0302i farig\u0302os pli bona \u2014 kaj eble vi ligos g\u0302in al aliaj iloj... sed kiel g\u0302i estus utila? La originala ideo estas, ke g\u0302i plifaciligus vid-al-vidajn renkontig\u0302ojn inter homoj, sed s\u0302ajnas al mi ke g\u0302i funkcias nur kiel babilejo por la oraj membroj. Kion mi miskomprenas?"}, {"text_idx": "#000065", "text": "Ora membreco donas kromajn funkciojn (kiel ekzemple teleporti al aliaj lokoj). Neniel g\u0302i estas babilejo por oraj membroj kaj mi scivolas kiel vi venis al tiu konkludo."}, {"text_idx": "#000066", "text": "De tempo al tempo mi ricevas mesag\u0302ojn en Amikumu. Preskau\u0306 c\u0302iam la mesag\u0302oj estas de personoj kiujn mi jam konas \u2014 au\u0306 ili estas de oraj membroj kiu \u201cteleportas\u201d al mia regiono por kontakti min. Kiam mi demandas al Amikumu-Fans kial Amikumu plac\u0302as al ili, sufic\u0302e ofte ili diras, ke g\u0302i estas utila por babili \u2013 tio estas \u2013 babili *en* la sistemo. Maloraj membroj ne povas uzi la apon por atingi c\u0302iujn uzantojn, c\u0302ar la sistemo malfaciligas al ili vidi personojn ekster iu arbitra regiono. Kiam mi diris \u201cbabilejo por la oraj membroj\u201d mi kaj priskribas miajn ricevitajn mesag\u0302ojn, kaj prognozas la estontecon lau\u0306 mia impresoj, leginte la c\u0302i-supran klarigon."}, {"text_idx": "#000067", "text": "Antau\u0306e mi komprenis kio Amikumu volas esti \u2013 sistemo por trovi Esperantistojn en mia regiono \u2013 sed kun \u201cLa Fluo\u201d kaj la nuna anonoco, mi ne plu komprenas."}, {"text_idx": "#000068", "text": "La els\u0302utebla versio de Amikumu enhavas diversajn spurilojn (trackers \u2013 programoj kiuj kolektas informojn pri la uzanto kaj ties konduto kaj sendas ilin al eksteraj firmaoj)."}, {"text_idx": "#000069", "text": "Mi komprenas ke la produktanto devas iel enspezi monon, do g\u0302i faras tion per reklamoj kaj vendo de informoj pri la uzantoj, sed c\u0302u la oraj membroj au\u0306 alimaniere pagantaj uzantoj povas ricevi privatecan version sen spuriloj?"}, {"text_idx": "#000070", "text": "Lau\u0306 mia memoro, ni volis ebligi ensalutadon per FB, do tial tiu kodo estas en la apo, kvankam ni efektive neniam uzis g\u0302in (kaj kelkfoje kau\u0306zis al ni problemojn). Jes, ni kolektas datumojn, sed anonime ne ligita al la uzanto. Tio estas por doni al ni pli bonajn teknikajn informojn por helpi al niaj decidoj pri kiujn aparatojn ni subtenu estonte ktp."}, {"text_idx": "#000071", "text": "Krome, tio estas alia bonega kialo por malfermkodigi la apon. Ekde kiam ni faras tion, c\u0302iuj povas kontroli kiujn datumojn ni kolektas precize. Ni zorgegas pri la privateco de niaj membroj."}, {"text_idx": "#000072", "text": "Bonan iniciaton ! Mi esperas ke aliaj esperantaj platformoj kiel la reta PIV kaj Lernu sekvos. Estas sufic\u0302e da programistoj kiuj volas helpi sed kiuj ne volas esti parto de ia organizo. Simple uzi GitHub au\u0306 Git kiel komunan platformon ege helpas."}, {"text_idx": "#000073", "text": "UEA malavare subtenis ne nur Amikumu, sed ankau\u0306 projekton Indig\u0302enaj Dialogoj *( ) C\u0302u mi provu s\u0302ancon kun mia projekto: Amindumu?"}, {"text_idx": "#000074", "text": "Fakte, por \u00abteleportig\u0302i\u00bb eblas simple subs\u0302ovi al la apo la necesajn GPS-koordinatojn anstatau\u0306 la realaj. Ekzistas aplikaj\u0302oj, kiuj ebligas tion fari \u2014 arbitre indiki GPS-punkton, kie vi volas \u00abtrovig\u0302i\u00bb. Ekzemple, la apo \u00abFake GPS location\u00bb (por Android). Vi instalas g\u0302in, kaj per g\u0302i indikas necesan punkton en la mapo. Kaj post tio via telefono kaj c\u0302iuj apoj en g\u0302i (inkluzive \u00abAmikumu\u00bb) komencas \u00abpensi\u00bb, ke vi trovig\u0302as g\u0302uste en tiu loko."}, {"text_idx": "#000075", "text": "Por \u201cteleportig\u0302i\u201d en Amikumu, ankau\u0306 simple eblas aldoni lingvon kvazau\u0306 ne parolatan viakontinente. Kaj jen, eu\u0306ropano estas en Azio, aziano estas en Afriko, ktp."}, {"text_idx": "#000076", "text": "Aleksandr: \u201cEkzemple, la apo \u00abFake GPS location\u00bb (por Android). Vi instalas g\u0302in, kaj per g\u0302i indikas necesan punkton en la mapo. Kaj post tio via telefono kaj c\u0302iuj apoj en g\u0302i (inkluzive \u00abAmikumu\u00bb) komencas \u00abpensi\u00bb, ke vi trovig\u0302as g\u0302uste en tiu loko.\u201d"}, {"text_idx": "#000077", "text": "Amikumu \u201cpensas\u201d tion, sed ekz. apo CB Talk*) \u201crimarkas\u201d la trompon, malshaltighas kaj postulas de la trompanto novan sinregistron."}, {"text_idx": "#000078", "text": "Kromajho: Per apo CB Talk oni povas determini, kie**) en la aktuala momento trovighas ekz. Esperanto-parolantoj parolpretaj \u2013 chu proksime, chu malproksime. Premiso estas, ke unuopa Esperanto-parolanto parolpreta utiligas tiun apon en ghia kanalmodo kaj uzas uzantonomon, kiu lasas lin rekoni, kiel Esperanto-parolanton."}, {"text_idx": "#000080", "text": "Jes, vi rajtas fari tion, sed estas pli komforte rekte en la apo kun ora membreco. Mi jam timas, ke ni donas tiom da aferoj senpage kaj se ne sufic\u0302e da homoj subtenas nin per ora membreco, ni ja iam devos fermi la servon entute kaj tiam neniu plu povos uzi g\u0302in. \ud83d\ude41"}, {"text_idx": "#000084", "text": "Ekspedicio al Oceanio, rezultoj: La rusa vojag\u0302anto parolis en la scienca biblioteko de la Krimea Federacia UniversitatoUsona prezidanto Biden proponis eks-c\u0302efon de Mastercard Ajay Banga kiel prezidanton de Monda BankoMoldavujo neis rusiajn asertojn, ke Ukrainujo planas ataki C\u0302ednestrionKanada Suprema Kortumo malakceptis apelacion de soldato kiu filmis sin mem sekse mistraki kolegonRusa fotisto Viktor Pinc\u0302uk prezentis sian novan ekspozicion \"Afganio, 2008\" en Simferopolo (Krimeo)"}]